Ongelma

Muoviroskien määrä merissä lisääntyy koko ajan, mistä aiheutuu uhkia ekosysteemeille, biologiselle monimuotoisuudelle, ihmisten terveydelle sekä matkailulle, kalastukselle ja laivaliikenteelle. Ongelma ylittää valtioiden rajat.

Euroopan rannoilta löytyvistä roskista 85 prosenttia on muovia. Puolet roskista on kertakäyttöisiä muovituotteita, jotka hävitetään lyhyen käytön jälkeen. Roskista 27 prosenttia on hylättyjä, kadonneita tai muuten poisheitettyjä kalastusvälineitä.

EU:n vesi-, meri-, jäte-, tuote- ja kalastuspolitiikassa ei vielä riittävästi käsitellä merten roskaantumista, ja monet toimenpiteet ovat jäsenvaltioiden harkinnan varassa, mikä tuo hajanaisuutta sisämarkkinoille.

Miksi EU:n olisi toimittava ja mikä on tavoite?

Yhteisillä ja oikeasuhteisilla EU:n tason toimilla voidaan vähentää merten roskaantumista samalla kun varmistetaan sisämarkkinat ja oikeusvarmuus yrityksiä varten.

Yleisenä tavoitteena on vähentää tietyistä muovituotteista ympäristölle aiheutuvaa haittaa ja edistää samalla siirtymistä kiertotalouteen innovatiivisilla ja useaan kertaan käytettävillä vaihtoehtoisilla tuotteilla.

Toimintavaihtoehdot

Analyysissä keskityttiin kalastusvälineisiin ja kymmeneen eniten löydettyyn kertakäyttöiseen muovituotteeseen (noin 86 prosenttia kertakäyttöisistä muovituotteista): tupakantumpit, juomapullot ja niiden korkit, vanupuikot, sipsipussit, kosteuspyyhkeet, terveyssiteet, ruokailuvälineet, pillit, sekoittimet, juomamukit, elintarvikepakkaukset ja kalastusvälineet.

Monia erilaisia vaihtoehtoja analysoitiin vasten perustilannetta, johon kuuluvat kalastuksenvalvonta-asetus, satamien vastaanottolaitteista annettu direktiivi sekä muovistrategia ja tarkistettu jätelainsäädäntö.

Parhaaksi arvioitu vaihtoehto

Tällä vaihtoehdolla vähennetään merkittävästi merten roskaantumista. Kertakäyttöisten muovituotteiden osalta laskentojen perusteella vähennys on noin puolet. Vaihtoehtoon kuuluvat seuraavat toimet:

-laajennettu tuottajan vastuu kustannuksista, joita aiheutuu roskaantumisen (savukkeiden suodattimet, juomapullot, sipsipussit, kosteuspyyhkeet, terveyssiteet, juomakupit, elintarvikepakkaukset, ilmapallot) ennaltaehkäisemisestä ja puhdistamisesta, ja vahingoittuneiden, käytöstä poistettavien ja kerättyjen kalastusvälineiden asianmukainen jätehuolto,

-kalastajille tarkoitetut kannustimet palauttaa vahingoittuneet, käytöstä poistettavat ja kerätyt kalastusvälineet satamaan,

-tuotesuunnittelutoimenpiteet, joilla korkit kiinnitetään juomapulloihin,

-vähennystavoitteet kertakäyttöisille muovisille juomakupeille, kosteuspyyhkeille ja elintarvikepakkauksille ja

-kertakäyttöisten muovivarsisten vanupuikkojen sekä muovisten ilmapallovarsien, ruokailuvälineiden, pillien ja sekoittimien kieltäminen.

Vuoteen 2030 mennessä tällä vaihtoehdolla säästettäisiin kertakäyttöisten muovien osalta 2,6 miljoonaa hiilidioksiekvivalenttitonnia. Sillä vältettäisiin ympäristövahinkoja (11 miljardia euroa vastaavasti). Yrityksille aiheutuisi kustannuksia sääntöjen noudattamisesta (noin 2 miljardia euroa) ja jätehuollosta (510 miljoonaa euroa). Kuluttajat säästäisivät rahaa (noin 6,5 miljardia euroa), mutta heille koituisi jonkin verran haittaa.